Komission päätös,
tehty 3 päivänä joulukuuta 2001,
yhteisön erityisestä rahoitusosuudesta Ruotsin esittämää broilereissa esiintyvän kampylobakteerin valvontaohjelmaa varten
(tiedoksiannettu numerolla K(2001) 3820)
(Ainoastaan ruotsinkielinen teksti on todistusvoimainen)
(2001/866/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 2001/572/EY(2), ja erityisesti sen 19 ja 20 artiklan,
sekä katsoo seuraavaa:
(1) Ihmisten terveyden suojeleminen suoraan tai välillisesti eläimistä ihmisiin tarttuvilta taudeilta (zoonooseilta) on erittäin tärkeää.
(2) Yhteisö on parhaillaan tarkistamassa zoonoosien valvonta- ja ehkäisypolitiikkaansa.
(3) Tässä yhteydessä kansanterveyttä koskevia eläinlääkintätoimenpiteitä käsittelevältä tiedekomitealta pyydettiin lausuntoa zoonoosien valvontapolitiikasta, jossa erityishuomiota olisi kiinnitettävä sellaisten zoonoosien riskinarviontiin, jotka aiheuttavat merkittäviä ongelmia kansanterveyden kannalta.
(4) Kansanterveyttä koskevia eläinlääkintätoimenpiteitä käsittelevän tiedekomitean 12 päivänä huhtikuuta 2000 annetun lausunnon päätelmissä todettiin, että salmonella ja kampylobakteeri ovat tällä hetkellä tärkeimmät elintarvikkeiden välityksellä tarttuvat zoonoosit, jos katsotaan ilmoitettujen tapausten määrää.
(5) Kampylobakteerin epidemiologiaan elintarvikkeiden välityksellä tarttuvana zoonoosina liittyvät tiedot ovat puutteellisia, ja edellä mainitussa lausunnossa todettiin erityisesti, että tiukkojen hygieniarajojen asettamisen tehokkuus siipikarjatiloilla olisi dokumentoitava ja kampylobakteerin esiintymisen vähentämistä koskevien menettelyiden tehokkuus tiloilla vaatii lisävalvontaa.
(6) Ruotsin siipikarjateollisuuden liiton aiheuttama broilereiden seurantaohjelma aloitettiin vuonna 1991. Seurantaohjelmassa otettiin teurastamoilla näytteitä teurastettavista siipikarjaryhmistä ja toteutettiin tiloilla vapaaehtoisia toimenpiteitä, ja sen ansiosta kampylobakteerin esiintymistä teurastettavissa broileriryhmissä onnistuttiin vähentämään jonkin verran.
(7) Yhteisön tuen saamiseksi Ruotsin viranomaiset esittivät 31 päivänä toukokuuta 2000 broilereissa esiintyvän kambylobakteerin kansallisen monivuotisen valvontaohjelman ja 13 päivänä lokakuuta 2000 tarkistetun ohjelman. Valvontaohjelman tarkoituksena on arvioida bakteerin perusesiintyvyys sekä perustuotannossa että elintarvikeketjussa ja vahvistaa asteittain hygieniatoimenpiteiden täytäntöönpanoa tiloilla bakteerin esiintyvyyden vähentämiseksi tiloilla ja tämän seurauksena myös elintarvikeketjussa. Ohjelma käynnistyi 1 päivänä heinäkuuta 2001.
(8) Kyseinen ohjelma voi tarjota teknistä ja tieteellistä tietoa, josta saattaa olla hyötyä yhteisön eläinlääkintälainsäädännön kehittämiselle.
(9) Kun otetaan huomioon kampylobakteerin tärkeys zoonoosina, on hyödyllistä myöntää rahoitustukea asianmukaiseksi, enintään neljän vuoden kaudeksi Ruotsille aiheutuneiden tiettyjen kustannusten kattamiseksi ja arvokkaiden teknisten ja tieteellisten tietojen saamiseksi. Budjettisyistä yhteisön tuesta päätetään vuosittain. Yhteisö antoi komission päätöksen 2001/29/EY(3) perusteella tukea vuoden 2001 jälkipuoliskolle.
(10) Ruotsin viranomaiset esittivät 31 päivänä toukokuuta 2001 ohjelman vuoden 2002 yhteisön rahoitustukea varten ja tarkistetun ohjelman 26 päivänä heinäkuuta 2001 ja 19 päivänä lokakuuta 2001. Myönnettävä rahoitustuki 1 päivän tammikuuta 2002 ja 31 päivän joulukuuta 2002 väliseksi ajaksi on enintään 160000 euroa.
(11) Neuvoston asetuksen (EY) N:o 1258/1999(4) 3 artiklan 2 kohdan nojalla yhteisön sääntöjen mukaisesti toteutettavat eläinlääkintä- ja kasvinsuojelutoimenpiteet rahoitetaan Euroopan maatalouden ohjaus- ja tukirahaston tukiosastosta. Rahoitusvalvontaan sovelletaan neuvoston asetuksen (EY) N:o 1258/1999 8 ja 9 artiklaa.
(12) Yhteisön rahoitusosuus myönnetään sillä edellytyksellä, että säädetyt toimet toteutetaan tosiasiallisesti ja viranomaiset toimittavat kaikki tarpeelliset tiedot säädetyssä määräajassa.
(13) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON PÄÄTTÄNYT SEURAAVAA:
1 artikla
1. Ruotsin esittämä broilereissa esiintyvän kampylobakteerin valvontaohjelma hyväksytään 1 päivästä tammikuuta 2002 alkaen kahdentoista kuukauden ajaksi.
2. Yhteisön rahoitustuki 1 kohdassa tarkoitettua ohjelmaa varten on 50 prosenttia Ruotsille laboratoriotesteistä aiheutuneista kustannuksista (ilman alv:tä) ja enintään 150 Ruotsin kruunua testiä kohti ja yhteensä enintään 160000 euroa.
2 artikla
Edellä 1 artiklan 2 kohdassa tarkoitettu rahoitustuki myönnetään Ruotsille sillä edellytyksellä, että
a) se saattaa voimaan 1 päivään tammikuuta 2002 mennessä ohjelman täytäntöönpanoa koskevat lait, asetukset ja hallinnolliset määräykset,
b) se toimittaa komissiolle 1 päivään heinäkuuta 2002 mennessä raportin ohjelman edistymisestä ja siitä aiheutuneista kustannuksista; raportti on laadittava liitteessä annetun mallin mukaisesti,
c) se toimittaa 31 päivään maaliskuuta 2003 mennessä loppuraportin ohjelman teknisestä toteutuksesta, tositteet aiheutuneista kustannuksista ja tiedot saavutetuista tuloksista 1 päivän tammikuuta ja 31 päivän joulukuuta 2002 väliseltä ajalta;
d) näissä raporteissa annetaan kattavaa ja merkityksellistä teknistä ja tieteellistä tietoa, joka vastaa yhteisön tuen tarkoitusta,
e) ohjelma toteutetaan tosiasiallisesti,
ja että yhteisön eläinlääkintälainsäädäntöä on noudatettu.
3 artikla
Tämä päätös on osoitettu Ruotsille.
Sitä sovelletaan 1 päivästä tammikuuta 2002.
Tehty Brysselissä 3 päivänä joulukuuta 2001.